ส่วนที่ 1

ข้อมูลสรุป

(Executive Summary)

สรุปข้อมูลบริษัทที่ออกหลักทรัพย์

บริษัทหลักทรัพย์ ไซรัส จำกัด (มหาชน) (บริษัทฯ”) เดิมชื่อ “บริษัทหลักทรัพย์ วชิระซีเคียวริตี้ส์
จำกัด” (“วชิระ”) ซึ่งได้ระงับการประกอบธุรกิจหลักทรัพย์เป็นการชั่วคราวตั้งแต่เดือนกรกฎาคม
2541 เนื่องจาก ผลกระทบจากวิกฤติเศรษฐกิจในปี 2540 และต่อมา ธนาคาร ไทยธนาคาร จำกัด
(มหาชน) ในฐานะผู้ถือหุ้นใหญ่ของวชิระได้ขายหุ้นของวชิระที่ถืออยู่ทั้งหมดให้แก่นักลงทุนกลุ่มใหม่
เมื่อวันที่ 28 พฤษภาคม 2545

ภายหลังการเปลี่ยนแปลงโครงสร้างผู้ถือหุ้น ได้มีการจดทะเบียนเปลี่ยนชื่อจาก “บริษัทหลักทรัพย์
วชิระซีเคียวริตี้ส์ จำกัด” เป็น “บริษัทหลักทรัพย์ ไซรัส จำกัด” เมื่อวันที่ 23 กรกฎาคม 2545
และเปิดให้บริการอย่างเป็นทางการเมื่อวันที่ 9 สิงหาคม 2545
โดยมีใบอนุญาตให้ประกอบธุรกิจหลักทรัพย์ 4 ประเภท ได้แก่
ธุรกิจการเป็นนายหน้าซื้อขายหลักทรัพย์ การค้าหลักทรัพย์ การเป็นที่ปรึกษาการลงทุน
และการจัดจำหน่ายหลักทรัพย์ ปัจจุบัน บริษัทฯ เป็นสมาชิกตลาดหลักทรัพย์แห่งประเทศไทย
(“ตลาดหลักทรัพย์”) หมายเลข 24 และบริษัทฯ
ยังได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ (“สำนักงาน
ก.ล.ต.”) ในการให้บริการเป็นที่ปรึกษาทางการเงิน
รวมทั้งยังเป็นสมาชิกของศูนย์ซื้อขายตราสารหนี้ไทยในการเป็นตัวแทนซื้อขายตราสารหนี้ของศูนย์ซื้อขายตราสารหนี้ไทยอีกด้วย
ปัจจุบัน บริษัทฯ มีสำนักงานสาขา 4 แห่ง ได้แก่ สำนักงานสาขาหาดใหญ่ สาขาโรงแรมแลนด์มาร์ค
กรุงเทพฯ สาขาภูเก็ต และสาขาเซ็นทรัล ปิ่นเกล้า

นับตั้งแต่เริ่มเปิดให้บริการในเดือนสิงหาคม 2545 บริษัทฯ มุ่งเน้นการให้บริการที่มีคุณภาพ รวดเร็ว
และการสร้างสรรค์สิ่งใหม่ ๆ (The Innovative Premium Broker)
เพื่อตอบสนองความพอใจสูงสุดให้แก่ลูกค้า ส่งผลให้บริษัทฯ
มีการเติบโตอย่างรวดเร็วทั้งในแง่การดำเนินงานและผลประกอบการ โดยบริษัทฯ
มีลูกค้าที่เปิดบัญชีซื้อขายหลักทรัพย์เพิ่มขึ้นอย่างต่อเนื่องจาก 292 บัญชี ณ สิ้นปี 2545 เป็น 2,102
บัญชี ณ สิ้นปี 2546 และ 3,852 บัญชี ณ สิ้นปี 2547 ตามลำดับ โดยในปี 2545 (9 สิงหาคม
-31 ธันวาคม) ปี 2546 และปี 2547 บริษัทฯ มีมูลค่าการซื้อขายหลักทรัพย์รวมจำนวน 4,965.1
ล้านบาท 185,262.8 ล้านบาท และ 191,508.6 ล้านบาท คิดเป็นส่วนแบ่งการตลาดร้อยละ 0.5
ร้อยละ 2.0 และร้อยละ 1.9 ตามลำดับ นอกจากนี้
ภายในช่วงระยะเวลาอันสั้นนับแต่เปิดให้บริการ บริษัทฯ
มีลูกค้าสถาบันทั้งในและต่างประเทศที่ให้ความไว้วางใจเปิดบัญชีซื้อขายหลักทรัพย์กับบริษัทฯ
หลายแห่งด้วยกัน ซึ่งสะท้อนถึงการให้บริการที่มีคุณภาพของบริษัทฯ ได้เป็นอย่างดี เนื่องจาก
การที่ลูกค้าสถาบันจะใช้บริการจากบริษัทหลักทรัพย์ใดต้องพิจารณาจากปัจจัยต่าง ๆ
ของบริษัทหลักทรัพย์นั้น ๆ อย่างละเอียด ไม่ว่าจะเป็นคุณภาพงานวิจัย ความรวดเร็ว
และความถูกต้องในการให้บริการ

ในส่วนของงานวิจัย บริษัทได้มีการนำเสนอในรูปแบบใหม่ ๆ เพื่อสร้างความแตกต่างจากคู่แข่ง ทั้งนี้
การวิเคราะห์หลักทรัพย์ของบริษัทฯ ในปัจจุบันครอบคลุมถึง 130 หลักทรัพย์ คิดเป็นประมาณร้อยละ
80 ของมูลค่าตลาดรวมของตลาดหลักทรัพย์แห่งประเทศไทย โดยบทวิเคราะห์หลักทรัพย์ของบริษัทฯ
เป็นที่ยอมรับอย่างกว้างขวาง ซึ่งสามารถเห็นได้จากการที่มีบทวิเคราะห์หลักทรัพย์ของบริษัทฯ
ถูกนำเสนอตามสื่อต่าง ๆ อย่างสม่ำเสมอ นอกจากนี้ สำหรับงานวาณิชธนกิจของบริษัทฯ
เองก็มีการเติบโตอย่างมากเช่นกัน โดยในปี 2547 บริษัทฯ เป็นที่ปรึกษาทางการเงินจำนวน 7
บริษัท เป็นผู้จัดการการจัดจำหน่ายและรับประกันการจัดจำหน่ายหลักทรัพย์จำนวน 4 บริษัท
ผู้ร่วมจัดการจำหน่ายและรับประกันการจำหน่ายจำนวน 1 บริษัท
และการรับประกันการจัดจำหน่ายหลักทรัพย์จำนวน 20 บริษัท
ส่งผลให้ลูกค้าได้รับจัดสรรหุ้นใหม่อย่างสม่ำเสมอ

ในส่วนของผลประกอบการ บริษัทฯ มีรายได้ค่าธรรมเนียมนายหน้าซื้อขายหลักทรัพย์ 461.1
ล้านบาท ในปี 2546 เป็น 476.3 ล้านบาท ในปี 2547 โดยมีกำไรสุทธิจำนวน 213.3 ล้านบาท
และ 158.1 ล้านบาท หรือคิดเป็นอัตราส่วนกำไรสุทธิถึงร้อยละ 43.3 และร้อยละ 29.9 สำหรับปี
2546 และ ปี 2547 ตามลำดับ สำหรับโครงสร้างเงินทุนของบริษัทนั้น ณ วันที่ 31 ธันวาคม 2547
บริษัทฯ มีสินทรัพย์รวมทั้งสิ้น 1,511.7 ล้านบาท หนี้สินรวม 419.7 ล้านบาท
และส่วนของผู้ถือหุ้นรวม 1,092.1 ล้านบาท

บริษัทฯ ได้จดทะเบียนแปรสภาพเป็นบริษัทมหาชนเมื่อวันที่ 11 กุมภาพันธ์ 2547 และเมื่อวันที่ 2
เมษายน 2547 ที่ประชุมสามัญผู้ถือหุ้นได้มีมติจ่ายเงินปันผล 180.0 ล้านบาท (บริษัทฯ
ได้มีการจ่ายเงินปันผลดังกล่าวแล้วในเดือนเมษายน 2547) และอนุมัติการเพิ่มทุนจดทะเบียนจาก
200.0 ล้านบาท เป็น 470.0 ล้านบาท โดยการออกหุ้นสามัญเพิ่มทุนจำนวน 135.0 ล้านหุ้น
มูลค่าที่ตราไว้หุ้นละ 2.0 บาท โดยแบ่งการจัดสรรให้แก่ (1) ผู้ถือหุ้นเดิมของบริษัทฯ จำนวน
75.0 ล้านหุ้น โดยมีการจดทะเบียนเพิ่มทุนแล้วในเดือนเมษายน 2547 (2)
กรรมการและพนักงานของบริษัทฯ จำนวน 6.0 ล้านหุ้น และประชาชนทั่วไปจำนวน 54.0 ล้านหุ้น
โดยเปิดจองซื้อหุ้นจำนวน 60.0 ล้านหุ้น เมื่อวันที่ 13-15 ตุลาคม 2547 ในราคาหุ้นละ 11 บาท
จำนวนเงินที่ได้รับจากการจองซื้อหุ้นทั้งสิ้น 660.0 ล้านบาท บริษัทฯ
ได้จดทะเบียนเปลี่ยนแปลงทุนที่ชำระแล้วเป็นจำนวน 470 ล้านบาท กับกระทรวงพาณิชย์แล้ว
เมื่อวันที่ 20 ตุลาคม 2547 และบริษัทฯ
ได้เข้าเป็นบริษัทจดทะเบียนในตลาดหลักทรัพย์แห่งประเทศไทย เมื่อวันที่ 27 ตุลาคม 2547
และหุ้นสามัญของบริษัทได้เข้าทำการซื้อขายในตลาดหลักทรัพย์แห่งประเทศไทยเป็นวันแรก
และเมื่อวันที่ 18 พฤศจิกายน 2547 ที่ประชุมคณะกรรมการบริษัท
ได้มีมติอนุมัติจ่ายเงินปันผลระหว่างกาลในอัตราหุ้นละ 0.3 บาท เป็นจำนวนเงิน 70.5 ล้านบาท
โดยมีกำหนดวันจ่ายเงินปันผลในวันที่ 17 ธันวาคม 2547

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)